DA Den Europæiske Unions Tidende C 286/7

Offentliggørelse af en ansøgning om registrering i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 286/04

Denne offentliggørelse giver ret til indsigelse mod ændringsansøgningen i henhold til 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING i HENHOLD TIL ARTIKEL 9

»NOCCIOLA DI GIFFONI«

EF-Nr.: IT-PGI-0217-0999-15.05.2012

BGB ( X ) BOB ( )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse: —  Geografisk område — ☒ Bevis for oprindelse — ☒ Produktionsmetode —  Tilknytning — ☒ Mærkning —  Krav i nationale bestemmelser —  Andet

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006).

3. Ændring(er)

3.1. Varebeskrivelse

— Artikel 1 i varespecifikationen er ændret. Med den nye affattelse præciseres det, at betegnelsen også omfatter hasselnødder uden skal og ristede hasselnødder (med og uden skal), hvis hinde er fjernet. Det præciseres hermed, at betegnelsen »Nocciola di Giffoni« også kan anvendes om hasselnødder uden skal. Det er ikke udtrykkelig angivet i den nuværende varespecifikation, selvom artikel 7 i varespecifikationen indeholder bestemmelser om pakningen af produktet uden skal. Medtagelsen af ristede hasselnødder, hvis hinde er fjernet begrundes med, at markedets efterspørger produkttyper, som allerede er klare til anvendelse i konfekturesektoren. Udover at fremhæve hasselnødens smag gør ristningen det muligt at få hinden (perispermen) til at løsne sig og dermed få fjernet hinden fra kernen, efter at skallen er fjernet. Det at hinden er let at fjerne fra kernen, hvilket er et karakteristiske træk ved »Nocciola di Giffoni«, gør, at operatørerne i sektoren efterspørger det ristede produkt (med og uden skal).

— I artikel 6 i varespecifikationen fastsættes de kommercielle egenskaber for de forskellige former af »Nocciola di Giffoni«, i hvilke hasselnødder under den opførte betegnelse i registret, må markedsføres.

— Det præciseres, at nødder med en diameter på mindst 18 mm, hvis kerne efter fjernelse af skallen har en diameter på under 13 mm, udelukkende må anvendes til fremstilling af sammensatte, bearbejdede eller forarbejdede produkter, hvis fremstilling ikke kræver hele kerner.

— Det fastsættes, at graden af, hvor let hinden lader sig fjerne fra kernen, skal forstås som gennemsnitsværdien af den undersøgte stikprøve.

3.2. Bevis for oprindelse

— Artikel 5 er blevet ændret. Bestemmelsen om oprettelsen af et »register« og dets indlevering ved alle kommuner i produktionsområdet er erstattet af en mere konkret bestemmelse om, at der skal være et register, hvori er opført alle producenter og nøddeplantager, som er bestemt til produktion af »Nocciola di Giffoni«. I stedet for at blive indleveret ved kommunerne, føres og ajourføres det af det kontrolorgan, som i henhold til gældende lovgivning kontrollerer, at bestemmelserne i varespecifikationen overholdes. Derfor er kontrolorganets navn og kontaktoplysninger angivet i varespecifikationen.

3.3. Fremstillingsmetode

— I artikel 4 er indføjet to nye afsnit. Det første afsnit har til formål at omfatte nøddeplantager med højere plantetæthed og tillade en maksimal tæthed på 2 000 planter pr. hektar, såfremt disse plantager ligger på terrassearealer, dvs. på arealer med en hældning på over 15 %. I disse områder, som allerede indgår i det geografiske område, spiller hasselnøddeavl en vigtig rolle for beskyttelsen og bevarelsen af jordbunden. Den høje plantetæthed, som ofte findes på stejle bakkedrag, beror på faktorer, som hænger sammen med beskyttelsen og bevarelsen af jordbunden. Det har menneskets arbejde bidraget til gennem århundrederne gennem tæt beplantning af frugtbærende træer. Det andet afsnit fastsætter en plantetæthed på højst 1 800 planter pr. hektar, som udelukkende gælder beplantninger, der er gennemført før registreringen af betegnelsen »Nocciola di Giffoni«. Der er tale om beplantninger, som befinder sig i slutningen af deres livscyklus, hvor en større tæthed af planter pr. hektar er tilladt, eftersom tilpasningen til de bestemmelser, som normalt skal følges, sker naturligt som følge af, at træerne dør.

3.4. Mærkning

— I artikel 7 fastsættes det, at hasselnødderne kun må sælges i løsvægt i egnede pakninger ved overførsel fra producenten eller opsamlingscentralen (kooperativer) til første køber, der forarbejder eller pakker nødderne, for derved at sikre produktets sporbarhed.

— I artikel 8 i varespecifikationen angives det som en logisk følge af angivelserne i punkt 3.1. om »varebeskrivelse«, at produktet uden skal må pakkes uden videre forarbejdning eller også ristet uden hinde.

— Logoet for den beskyttede geografiske betegnelse er blevet ændret for at tage hensyn til den fejlagtige placering af EU's symbol.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»NOCCIOLA DI GIFFONI«

EF-Nr.: IT-PGI-0217-0999-15.05.2012

BGB ( X ) BOB ( )

1. Betegnelse

»Nocciola di Giffoni«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Nocciola di Giffoni« omfatter udelukkende frugter af den biotype, som stemmer overens med hasselsorten »Tonda di Giffoni«, som er produceret i det geografiske område, der defineres i nedenstående punkt 4.

»Nocciola di Giffoni« skal have følgende kommercielle egenskaber:

— Hel hasselnød med skal: hasselnødder, som de er høstet på dyrkningsarealet, med efterfølgende rensning, fjernelse af fremmedlegemer og frasortering af tomme skaller samt tørring for at forlænge deres holdbarhed.

— Hel hasselnød uden skal: nødder, hvis skal er fjernet, men som stadig helt er dækket af hinden (perispermen).

Begge typer må ristes for at få hinden (perispermen) til at løsne sig og fjernet og for at fremhæve de organoleptiske egenskaber.

»Nocciola di Giffoni« kan markedsføres i følgende former:

— hel hasselnød med skal

— ristet hel hasselnød med skal

— hasselnød uden skal

— hasselnød uden skal, ristet og befriet for hinden.

Ved markedsføringen skal »Nocciola di Giffoni« have følgende egenskaber:

nøddens form: kugleformet

nøddens størrelse: middelstor, diameter ikke under 18 mm

skal: middeltykkelse (1,11-1,25 mm) med en mere eller mindre kraftig hasselnøddebrun farve med mørkere kastanjebrune striber

kernen: kugleformet, kun sjældent dækket af fibre, med en diameter på ikke under 13 mm. Kerner, hvis diameter er under 13 mm efter afskalningen af kerner med skal, en form og en nød af en størrelse, som stemmer overens med dette punkt, kan markedsføres. De må kun anvendes til fremstilling af sammensatte, bearbejdede eller forarbejdede produkter, hvis fremstilling ikke kræver hele kerner.

lethed, hvormed hinden lader sig løsne fra nødden: meget høj, ikke under 85 % (angivet som gennemsnitsværdien af den undersøgte stikprøve)

frugtkød: hvidt, fast med en behagelig lugt og smag

udbytte efter fjernelse af skallen: mindst 43 %

restvandindhold efter tørring: ikke over 6 %.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Dyrkning og høst af »Nocciola di Giffoni« skal finde sted i det afgrænsede geografiske område. Umiddelbart efter høsten foretages sorteringen for at fjerne jord, sten og andre fremmedlegemer, hvorefter nødderne tørres.

3.6. Særlige regler vedrørende udskæring, rivning eller emballering osv.

Emballeringen skal foregå på følgende måder:

a) hele nødder med skal: i stofposer og/eller poser af andre egnede materialer

b) nødder uden skal eller nødder uden skal, som er ristet og befriet for hinden: i papir- eller stofposer, kasser af karton eller andre egnede materialer.

3.7. Specifikke mærkningsregler

Beholderne skal være forsynet med betegnelsen »Nocciola di Giffoni« efterfulgt af »Indicazione Geografica Protetta« og/eller EU-logoet i trykte bogstaver af samme størrelse.

Etiketten skal være forsynet med logoet for den beskyttede geografiske betegnelse.

4. Præcis afgrænsning af det geografiske område

Produktionsområdet omfatter følgende kommuner i provinsen Salerno: Giffoni Valle Piana, Giffoni Sei Casali, San Cipriano Picentino, Fisciano, Calvanico, Castiglione del Genovesi, Montecorvino Rovella samt de middel til meget stejle regioner i følgende kommuner: Baronissi, Montecorvino Pugliano, Olevano Sul Tusciano, San Mango Piemonte og Acerno.

5. Tilknytning til det geografiske område

5.1. Det geografiske områdes egenart

Hele området for de kommuner, som egner sig til dyrkning af »Nocciola di Giffoni«, omfatter en gennemgående landestribe, som ligger i de middel til højtliggende bakkeområder, hvor hasselbusken er den avlede art, som er mest udbredt. I Picentino- og Irno-dalene anvendes hasselbuske af sorten »Tonda di Giffoni«, som i dette område takket være optimale jordbunds- og klimaforhold bedst har kunnet udvikle sig.

De klimatiske forhold og jordbundens geologiske beskaffenhed hænger tæt sammen med massivet Monti Picentini og de høje bjerge Monte Polveracchio, Acellica og Monte Mai. Jorderne af vulkansk oprindelse er meget frugtbare og sikrer en stadig tilførsel af mineraler. I klimatisk henseende er produktionsområdet kendetegnet ved rigelige nedbørsmængder (over 1 000 mm/år), der overvejende falder om efteråret og foråret og som regel er tilstrækkelig til, at det er muligt at dyrke hasselnødder uden at anvende kunstvanding. Temperaturerne kommer om vinteren sjældent under frysepunktet, og om sommeren sørger en mild vind fra havet for, at temperaturen kun sjældent når over 30 grader Celcius. Det milde klima i vintermånederne er en meget vigtig forudsætning for hasselbusken, eftersom dens skrøbelige blomstring netop foregår i dette tidsrum.

5.2. Produktets egenart

»Nocciola di Giffoni« er den frugt af den hjemmehørende sort »Tonda di Giffoni«, som med tiden har præget nøddedyrkningen i dalene Picentino og Irno. Karakteristisk for »Nocciola di Giffoni« er den tynde hinde (perisperm), som let lader sig fjerne efter ristningen. Denne egenskab gør, at »Nocciola di Giffoni« især er et meget skattet produkt i Campanias bageri- og konfektureindustri.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

At »Nocciola di Giffoni« er et eftertragtet produkt i ikke kun produktionsmrådet men også i resten af Italien og uden for landets grænser findes der belæg for i historiske kilder. Produktets tætte sammenhæng med det geografiske område kan henføres til, at denne hasselsort er hjemmehørende i området. Sorten »Tonda di Giffoni«, som dyrkes i dalene Picentino og Irmo, besidder særlige karakteristiske egenskaber, som gør, at »Nocciola di Giffoni« længe har været efterspurgt på markedet, som anerkender dets høje værdi, og opnår en højere pris end andre hasselnødder.

I 1900-tallet skete der en udvidelse af produktionsarealerne som følge af den store efterspørgsel fra konfektureindustrien, som satte pris på »Nocciola di Giffoni« på grund af den lethed, hvormed hinden løsnes, fordi den er så tynd. Den dag i dag er »Nocciola di Giffoni« genstand for en stor efterspørgsel fra forædlingsindustrien, hvor den anvendes som værdifuld råvare til fremstilling af konditoriprodukter.

Dyrkningen af »Nocciola di Giffoni« i dette område gør, at dens karakteristiske egenskaber kommer til udtryk på bedste vis. Det fastslog historikeren Vincenzo De Caro fra Salerno allerede i slutningen af 1 700-tallet, da han skrev om den landbrugsmæssige udvikling i Giffoni-området og fremhævede jordernes potentiale for dyrkning af hassel. Områderne i Monti Picentini og i Irno-dalen er særligt velegnet til dyrkning af hassel, eftersom denne plante altid har vokset vildt i dette område. De vulkanske jorder er særdeles frugtbare, og kvalitetsegenskaberne ved »Nocciola di Giffoni« kan tilskrives den gunstige kombination af naturlige og mennskelige miljøfaktorer, som er typisk for produktionsområdet.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

De italienske myndigheder har indledt den nationale indsigelsesprocedure med at offentliggøre forslaget om anerkendelse af den beskyttede geografiske betegnelse »Nocciola di Giffoni« i Gazzetta Ufficiale della Repubblica Italiana nr. 75 af 8. februar 2006.

Den konsoliderede version af varespecifikationen er tilgængelig på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til webstedet for det italienske ministerium for landbrug, fødevarer og skovbrugspolitik (http://www.politicheagricole.it), klikke på »Qualità e sicurezza« (i øverste højre hjørne) og herefter på »Disciplinari di Produzione all'esame dell'UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.

(4) Se fodnote 2.